Správa k problematike výstavby kórejských investorov
KIA MOTORS CORPORATION a HYUNDAI MOBIS  

A. Všeobecný úvod

Vláda Slovenskej republiky (ďalej len „Vláda“) na svojom zasadnutí dňa 4.3.2004 prerokovala a schválila svojim uznesením č.213/2004 návrh Investičnej zmluvy týkajúcej sa navrhovanej výstavby závodu na montáž automobilov v Žiline (ďalej len „ZA“) medzi KIA MOTORS CORPORATION (ďalej len „KMC“), Slovenskou republikou (ďalej len „SR“) a ZA (ďalej len „Investičná Zmluva I“) a zároveň návrh Investičnej zmluvy týkajúcej sa navrhovanej výstavby závodu na výrobu automobilových súčiastok a modulov v ZA medzi HYUNDAI  MOBIS (ďalej len „HM“), SR a ZA (ďalej len „Investičná zmluva II“). Predmetné Zmluvy boli ministrom hospodárstva podpísané dňa 5.3.2004. V oboch Investičných zmluvách (ďalej len „Investičné zmluvy“) si zmluvné strany ustanovili vzájomné povinnosti a záväzky, na základe ktorých KMC a HM zrealizujú výstavbu závodov uvedených vyššie (ďalej len „Projekty“) a Slovenské strany poskytnú spoločnosti KMC a HM pomoc a podporu pre Projekty.
Spoločnosť KMC založila dcérsku spoločnosť KIA Motors Slovakia, s.r.o. so sídlom Mariánske námestie 30/5, 010 01 Žilina, IČO: 35 876 832, zapísanú v Obchodnom registri Okresného súdu Žilina, oddiel: Sro, vl. Číslo: 15074/L (ďalej len „KMS“), ktorá bude realizovať výstavbu automobilového závodu a zároveň prijímať štátnu pomoc od Slovenskej republiky. Rovnako spoločnosť HM založila dcérsku spoločnosť Mobis Slovakia, s.r.o. so sídlom Mariánske námestie 28,29, 010 01 Žilina, IČO: 35 876 557, zapísaná v Obchodnom registri Okresného súdu Žilina, oddiel: Sro, vl. Číslo: 14983/L (ďalej len „MS“), ktorá bude realizovať výstavbu závodu na výrobu automobilových súčiastok a zároveň prijímať štátnu pomoc od Slovenskej republiky.
V Investičných zmluvách sa v čl.5 Slovenské strany zaviazali okrem iných záväzkov aj k inej podpore štátu definovanej v Prílohách č.4 Investičných zmlúv a to za účelom zlepšenia infraštruktúry v okolí budúcich závodov KMC a HM.
Zároveň Mesto Žilina založilo ako 51% spoločník spoločne s obcami Teplička nad Váhom, Mojš, Nededza a Gbeľany spoločnosť Žilina Invest, s.r.o., so sídlom Mariánske námestie 6/29, 010 01 Žilina, IČO: 36 416 754, zapísaná v Obchodnom registri Okresného súdu Žilina, oddiel: Sro, vl. Číslo: 14752/L (ďalej len „Žilina Invest“), a to za účelom zabezpečenia koordinácie realizácie záväzkov Slovenských strán vyplývajúcich z Investičných zmlúv vrátane realizácie inej podpory štátu v zmysle Investičných zmlúv. 
Následne po podpísaní Investičných zmlúv Mesto Žilina ako 100%-ný spoločník založilo spoločnosť Govinvest I, s.r.o. so sídlom Mariánske námestie 6/29, 010 01 Žilina, IČO: 35 879 181, zapísaná v Obchodnom registri Okresného súdu Žilina, oddiel: Sro, vl. Číslo: 15289/L (ďalej len „Govinvest I“) za účelom odpredaja 100%-ného obchodného podielu spoločnosti KMS po splnení podmienok definovaných Investičnou zmluvou I; a spoločnosť Govinvest II, s.r.o. so sídlom Mariánske námestie 6/29, 010 01 Žilina, IČO: 35 879 131, zapísaná v Obchodnom registri Okresného súdu Žilina, oddiel: Sro, vl. Číslo: 15557/L (ďalej len „Govinvest II“) za účelom odpredaja 100%-ného obchodného podielu spoločnosti MS po splnení podmienok definovaných Investičnou zmluvou II. Spoločnosť Govinvest I má za úlohu nadobudnúť do svojho vlastníctva pozemky pod výstavbu závodu spoločnosti KMC a spoločnosť Govinvest II má za úlohu nadobudnúť do svojho vlastníctva pozemky pod výstavbu závodu spoločnosti HM. 
Okrem záväzkov priamo vyplývajúcich z Investičných zmlúv sa Slovenská republika zaviazala poskytnúť aj inú podporu pre oboch investorov, a to najmä v oblasti podpory bývania, vzdelávania, zdravotnej starostlivosti a pod. Za účelom splnenia týchto záväzkov, ktoré zároveň priaznivo ovplyvnia rozvoj v dotknutom regióne, Vláda prijala uznesenie č. 228/2004 zo dňa 10.3.2004, v ktorom uložila podpredsedovi vlády a ministrovi financií SR vyčleniť finančné prostriedky do výšky 2 mld. Sk na tieto účely.
Na zabezpečenie úspešnej realizácie investičného projektu na úrovni Ministerstva hospodárstva SR (ďalej len „MHSR“) bol vytvorený riadiaci výbor projektu KIA/HYUNDAI pod vedením ministra hospodárstva, ktorého členmi sú rozhodujúci zástupcovia investora a mesta Žilina. Koordináciou prác na MH SR bol poverený koordinátor projektu, ktorý pri riešení jednotlivých problémových okruhov spolupracuje s expertmi na úrovni investora, mesta Žilina, agentúry SARIO a príslušnými odbornými útvarmi rezortov vlády SR. 

B. Charakteristika záväzkov Slovenskej republiky vyplývajúcich z  Investičných zmlúv a ich plnenie

Záväzky Slovenskej republiky voči investorom pozostávajú z nasledovných súčastí: 
 
1.	štátna pomoc poskytnutá priamo investorom,
2.	iná podpora štátu za účelom zlepšenia infraštruktúry 
3.	iné záväzky

Stručná charakteristika jednotlivých súčastí záväzkov a stav ich plnenia sú nasledovné:

B.1 Štátna pomoc

B.1.1 Charakteristika štátnej pomoci

Štátna pomoc predstavuje tú časť záväzkov, ktoré Slovenská republika poskytuje priamo investorom, a to v nasledovných formách:

•	finančná dotácia na obstaranie dlhodobého majetku (pozemky, hrubé terénne úpravy, nákup výrobných zariadení a prístrojov, výstavba budov), ktorej realizácia patrí do pôsobnosti MH SR,
•	príspevok na vzdelávanie zamestnancov, ktorého realizácia patrí do pôsobnosti MPSVR SR, a
•	príspevky na novovytvorené pracovné miesta, ktorých realizácia taktiež patrí do pôsobnosti MPSVR SR.

Okrem vyššie uvedených súčastí štátnej pomoci poskytovaných formou priamych finančných dotácií sa Slovenská republika zaviazala aj k iným podporným činnostiam, konkrétne v štádiu prípravy výstavby závodov. 

Sumarizácia takýchto záväzkov je nasledovná: 

1.	Podať Oznámenie o štátnej pomoci Úradu pre štátnu pomoc do 10. marca 2004,
2.	Zabezpečiť Súhlas Úradu pre štátnu pomoc do 31. marca 2004,
3.	Založiť tzv. „Nové  spoločnosti“ do 15. marca 2004, a to za účelom nadobudnutia pozemkov pod budúce závody od pôvodných vlastníkov a vykonania hrubých terénnych úprav na týchto pozemkoch (Govinvest I a Govinvest II),
4.	Zabezpečiť vydanie potvrdenia o významnej investícii do  15. marca 2004,
5.	Zabezpečiť Oznámenie o existujúcej štátnej pomoci Komisii EÚ na posúdenie do 10. apríla 2004,
6.	Ukončiť proces nadobudnutia pozemkov Novými spoločnosťami a dokončiť prípravu Lokality do 31. augusta 2004,
7.	Previesť 100%-ný obchodný podiel v Nových spoločnostiach na KIA Motors Slovakia, resp.  Mobis Slovakia do 1. septembra 2004,
8.	Každoročne poskytnúť dcérskym spoločnostiam KMC a HM hotovostnú dotáciu, ktorá bude predstavovať poskytnutie štátnej pomoci.

B.1.2  Stav plnenia záväzkov zo štátnej pomoci 

Záväzky č. 1-5 boli Slovenskou republikou splnené.

Záväzok č. 6, t.j. ukončenie procesu nadobudnutia pozemkov a dokončenie prípravy lokality, ešte splnený nebol, a to z dôvodov omeškania vo výkupe pozemkov spôsobeného neochotou vlastníkov predávať svoje parcely za cenu nižšiu ako 350 Sk za 1 m2.  Ťažkosti vo výkupe pozemkov sa však do veľkej miery podarilo k dnešnému dňu eliminovať uzneseniami Vláda SR č. 305/2005 a 706/2005, ktorými schválila výkup pozemkov pod závody za cenu do 350 Sk za 1 m2 a doplatky do 350 Sk tým vlastníkom, ktorí predali svoje pozemky za nižšiu cenu.

V súčasnosti je pod závod KIA vykúpených celkom 99% pozemkov z celkovej plochy 174 ha (prostredníctvom spoločnosti Govinvest I) a pod závod Hyundai Mobis celkom 97,4%  pozemkov z celkovej plochy 55 ha (prostredníctvom spoločnosti Govinvest II). Proces prípravy Lokality prebiehal zároveň s výkupom pozemkov. Očakáva sa, že proces výkupu pozemkov a následná prípravy lokality pod budúce závody bude definitívne ukončený v priebehu prvého kvartálu roka 2006. 

Záväzok č. 7, t.j. prevod 100%-ných obchodných podielov v spoločnostiach Govinvest I a Govinvest II na KIA Motors Slovakia, resp. Mobis Slovakia bude splnený bezodkladne po úplnom ukončení výkupu pozemkov pod závody (v horizonte prvého kvartálu roka 2006).

Záväzok č. 8, t.j. každoročné poskytovanie hotovostných dotácií v rámci schválenej štruktúry štátnej pomoci, je plnený Slovenskou republikou priebežne, nakoľko prechádza cez viacero kalendárnych rokov. V roku 2005 už boli medzi MHSR a  oboma spoločnosťami podpísané implementačné zmluvy na rok 2005, ktorými SR poskytla obom investorom časť dotácie na obstaranie dlhodobého majetku, a to na čiastku 1 194 917 000 Sk pre spoločnosť KIA Motors Slovakia a na čiastku 212 524 000 Sk pre spoločnosť Mobis Slovakia. Tieto prostriedky boli investorom aj poukázané. V súčasnej dobe sú finalizované obdobné zmluvy s Ústredím práce, sociálnych vecí a rodiny SR (ďalej len „UPSVaR“), týkajúce sa poskytnutia príspevkov na vzdelávanie a na novovytvorené pracovné miesta pre rok 2005. 

B.2 Iná podpora štátu

B.2.1 Charakteristika inej podpory štátu

Za účelom zlepšenia infraštruktúry v okolí budúcich závodov KMC a HM sa Slovenská republika zaviazala k nasledovným opatreniam:

1.	Nadobudnutie pozemkov pod externú infraštruktúru
2.	Odstránenie prekážok po hranice Pozemkov
3.	Vybudovanie cestných komunikácií
4.	Vybudovanie komplexného vodného hospodárstva vrátane vodovodnej prípojky, dažďovej kanalizácie a odpadovej kanalizácie
5.	Vybudovanie železničnej prípojky po hranice Pozemku (táto položka sa započítava do štátnej pomoci)
6.	Vybudovanie elektrickej prípojky po hranice Pozemku
7.	Vybudovanie plynovej prípojky po hranice Pozemku

Z dôvodu zabezpečenia koordinácie realizácie záväzkov Slovenských strán vyplývajúcich z Investičných zmlúv vrátane realizácie inej podpory štátu v zmysle Investičných zmlúv bola Mestom Žilina a obcami Teplička nad Váhom, Mojš, Nededza a Gbeľany založená spoločnosť Žilina Invest, ktorá priamo zabezpečuje realizáciu výstavby uvedených diel.

B.2.2 Stav plnenia záväzkov  inej podpory štátu

1.	 Nadobudnutie pozemkov pod externú infraštruktúru

Výkup pozemkov pod externú infraštruktúru realizuje spoločnosť Žilina Invest, ktorá k dnešnému dňu vykúpila cca 48,2% pozemkov z celkovej plochy 134 ha.

Toto percento výkupu je relatívne nízke najmä z dôvodu, že nespokojní vlastníci pozemkov pod závody až doposiaľ blokovali hladký priebeh výkupu pozemkov aj pod externú infraštruktúru. Vláda SR však svojím uznesením č. 706/2005 zo 14.9.2005 schválila doplatky pôvodným vlastníkom pozemkov pod závody do ceny 350 Sk za 1 m2, následkom čoho došlo k podpisu Dohody o urovnaní medzi zástupcami slovenskej strany (t.j. Mestom Žilina a spoločnosťami Žilina Invest, Govinvest I a Govinvest II) a právnymi zástupcami nespokojných vlastníkov pozemkov. Dohoda o urovnaní má zabezpečiť vyplatenie spomenutých doplatkov za kúpnu cenu pozemkov pod závody ich pôvodným vlastníkom, ale až po tom, čo tí poskytnú plnú súčinnosť pri ďalšom výkupe pozemkov (či už pod závody alebo pod externú infraštruktúru). Po podpise tejto dohody o urovnaní spoločnosť Žilina Invest zaznamenala významný postup v procese výkupu pozemkov.

2.	Odstránenie prekážok po hranice Pozemkov

Odstránenie prekážok po hranice Pozemkov spočíva najmä v prekládke existujúcich telekomunikačných káblov a zabezpečenia ochrany čpavkovodu, ktoré križujú toto územie.

Práce na prekládke telekomunikačných káblov boli realizované na základe územného rozhodnutia v období apríl – máj 2005 a odovzdané správcovi - spoločnosti Slovak Telecom, a.s. bez závad. 

Práce na zabezpečení ochrany čpavkovodu boli realizované v období júl – september 2005 a odovzdané správcovi čpavkovodu bez závad. 

3.	Vybudovanie cestných komunikácií

Vybudovanie cestných komunikácií pozostáva z niekoľkých stavebných objektov, ktoré sú nasledovné:

•	Preložka cesty II/583

Preložka štátnej cesty II/583 má celkovú dĺžku 6,9 km a bude viesť zo Žiliny (napojená na existujúci most ponad Váh medzi Žilinou a Tepličkou nad Váhom) s pripojením na pôvodnú cestu II/583 pri obci Varín.

Časť prác súvisiaca s archeologickým výskumom (skrývka ornice, dočasné spevnené plochy a odvodnenie) bola už vykonaná na základe Rozhodnutia o strpení archeologického výskumu a boli zároveň zabudované chráničky pre všetky kolízne body.
Do konca roka 2005 budú ešte realizované nasledovné práce:
-	násyp telesa v kilometri 0-4,9 (po Mobis Slovakia) v rozsahu 40%
-	v súvislosti s mostnými konštrukciami ponad Gbeliansky, Bezmenný potok a Kotrčina budú dobudované zvislé a vodorovné betónové konštrukcie
-	Cestná kanalizácia
V období január – marec 2006 je plánované dokončenie násypov telesa cesty. Celkový termín dokončenia objektu je plánovaný v horizonte 30. jún 2006 (križovatka 101 a 102 (KIA) do 30.4.2006 a križovatka 101 a 105 (Mobis) do 30.5.2006)

Na tomto objekte bol postup prác v podstatnej miere ovplyvnený vydaním predbežného opatrenia súdu, ktorým bol zabránený vstup na pozemky, čím boli práce na tomto stavebnom objekte zmrazené na tri mesiace (august – október 2005).
Na tento objekt nebolo vydané stavebné povolenie, no pokračovaním prác bez stavebného povolenia Slovenská republika zabránila omnoho väčším národohospodárskym škodám, ktoré by hrozili v prípade uplatnenia náhrady škôd zo strany Investorov za omeškanie celkového projektu a posunutie termínu začiatku výroby.
Odhadovaná vecná rozpracovanosť objektu je približne 35%.

•	
Západná štvorprúdová komunikácia

Západná štvorprúdová komunikácia je miestna komunikácia spájajúca štátnu cestu II/583 s preložkou štátnej cesty II/583 na západnej hranici závodu KIA Motors Slovensko s celkovou dĺžkou 1 km.

V kilometri 0,3 – 1 bola výstavba tejto komunikácie ukončená, čo umožnilo zásobovanie a dodávky technológií, nevyhnutných na spustenie prevádzky, do závodu KIA.
Do 18. novembra 2005  budú ukončené práce na kilometri 0,1 – 0,3.
Celkové dokončenie tohto stavebného objektu sa predpokladá na 30. apríla 2006 z dôvodu technologickej prestávky počas zimného obdobia.
Na tento objekt nebolo vydané stavebné povolenie, no pokračovaním prác bez stavebného povolenia Slovenská republika zabránila omnoho väčším národohospodárskym škodám, ktoré by hrozili v prípade uplatnenia náhrady škôd zo strany Investorov za omeškanie celkového projektu a posunutie termínu začiatku výroby.
Odhadovaná vecná rozpracovanosť  objektu je približne 65%.

•	Východná štvorprúdová komunikácia 

Východná štvorprúdová komunikácia je miestna komunikácia spájajúca štátnu cestu II/583 s preložkou štátnej cesty II/583 na východnej hranici závodu Mobis Slovakia s celkovou dĺžkou 1,2 km.

V kilometri 0,6 – 1,2 bola výstavba tejto komunikácie ukončená na základe stavebného povolenia, čo umožnilo zásobovanie a dodávky technológií, nevyhnutných na spustenie prevádzky, do závodu Mobis.

Do 18. novembra 2005 budú ukončené práce po úroveň spodnej asfaltovej vrstvy v kilometri 0 – 0,6. 

Na úsek v kilometri 0,166 – 0,648 bola podaná žiadosť o stavebné povolenie s predpokladaným termínom vydania 30. november 2005.

Celkové dokončenie tohto stavebného objektu sa predpokladá na 30. apríla 2006 z dôvodu technologickej prestávky počas zimného obdobia.

Odhadovaná rozpracovanosť objektu je približne 70%

Realizácia ostatných objektov súvisiacich s miestnymi komunikáciami, ako sú prístupové cesty, cestná kanalizácia, mosty, osvetlenie, protihlukové opatrenia atď., prebieha priebežne a jej ukončenie je predpokladané v termínoch v súlade s hlavnými cestnými telesami. 
4.	
Vybudovanie komplexného vodného hospodárstva 

Vybudovanie komplexného vodného hospodárstva pozostáva z niekoľkých stavebných objektov, ktoré sú nasledovné:

•	Vodovodná prípojka
	
V súčasnosti sa vykonávajú nasledovné práce:
-	napojenie závodu Mobis na jestvujúcu sieť (napojenie závodu KIA bolo riešené ako dočasná prípojka v trase budúceho trvalého napojenia a realizované v období august až október 2004). V súčasnosti je ukončených 1500m napojenia z celkovej dĺžky 2600m,
-	rozšírenie existujúceho vodojemu,
-	ukončovacie práce na budove čerpacej stanice vodovodu a demontáž jestvujúceho technologického zariadenia,
-	rekonštrukcia studne,
-	pokládka potrubí (zásobné a výtlačné).
Na všetky stavebné objekty súvisiace s vodovodom bolo vydané stavebné povolenie.
Práce na vodovode budú ukončené v horizonte 21.decembra 2005. 

•	Dažďová kanalizácia

V období máj – september 2005 bolo realizovaná pokládka potrubí:
-	DN 2200 v dĺžke 1 600 bm, 
-	DN 1600 v dĺžke 1 190 bm,
-	DN 1200 v dĺžke    740 bm.
Zostávajúce práce zahŕňajú pokládku potrubia DN 2200 v dĺžke 850 bm a DN 1200 v dĺžke 50m, a dokončenie 1 šachty. 
Na tento objekt taktiež nebolo vydané stavebné povolenie, no pokračovaním prác bez stavebného povolenia Slovenská republika zabránila omnoho väčším národohospodárskym škodám, ktoré by hrozili v prípade uplatnenia náhrady škôd zo strany Investorov za omeškanie celkového projektu a posunutie termínu začiatku výroby.
Vecná rozpracovanosť objektu je približne 82%.
Termín dokončenia objektu je plánovaný v horizonte 15.december 2005.

•	
Odpadová kanalizácia

Pre závod KIA bolo realizovaných 700 m z celkových 2150 m a pre závod Mobis 230 m z 250 m. Termín ukončenia diela je plánovaný na 30. november 2005. 
Na tento objekt nebolo vydané stavebné povolenie, no pokračovaním prác bez stavebného povolenia Slovenská republika zabránila omnoho väčším národohospodárskym škodám, ktoré by hrozili v prípade uplatnenia náhrady škôd zo strany Investorov za omeškanie celkového projektu a posunutie termínu začiatku výroby.
Vecná rozpracovanosť objektu je približne 60%.

•	Predchádzanie pohromám – regulácia potokov

Z dôvodu predchádzaniu pohromám v záplavovej zóne bolo potrebné vykonať reguláciu troch potokov, a to potoka Kotrčiná, Gbelianskeho a bezmenného potoka.
Práce na regulácii bezmenného potoka boli realizované a ukončené v období apríl – október 2005 a to na základe čiastočného stavebného povolenia (km 1,53 32 ZO – 0,8 Hrádza).

Regulácie potoka Kotrčiná a Gbelianskeho potoka sa vykonávajú od septembra 2005 na základe stavebných povolení. Termín ukončenia diela súvisí s výstavbou železničných mostov, na ktoré bolo vydané stavebné povolenie a ktoré tieto potoky križujú. Termín realizácie železničných mostov je apríl 2006 až 28. jún 2006. Tento termín je fixný z dôvodu naplánovanej výluky na medzinárodnej železničnej trati.

5.	Vybudovanie železničnej prípojky po hranice Pozemku

V súčasnosti je vypracovaná projektová dokumentácia pre výber zhotoviteľa. Začiatok výberového konania je podmienený súhlasom ŽSR so skrátenou verziou železničnej vlečky KIA. 

6.	Vybudovanie elektrickej prípojky po hranice Pozemku

Stavebné objekty elektrickej prípojky boli realizované spoločnosťou SSE, a.s. ako vlastná investícia na základe stavebného povolenia v období od apríla 2005 do 30.9.2005.

V súčasnosti je elektrická prípojka pre závody KIA Motors Slovakia a Mobis Slovakia funkčná, vrátane transformačnej stanice.

7.	Vybudovanie plynovej prípojky po hranice Pozemku

Stavebné objekty sú realizované spoločnosťou SPP, a.s. Bratislava ako vlastná investícia na základe stavebného povolenia  od júna 2005. Výstavba VTL prípojky plynu bola dokončená v septembri 2005, v súčasnosti sa vykonávajú práce na STL prípojkách plynu pre závody KIA Motors a Mobis Slovakia a objekt regulačnej stanice plynu. Predpokladaný termín dokončenia diela je 15. november 2005.

B.3 Iné záväzky

B.3.1 Charakteristika iných záväzkov

Za účelom ďalšej podpory výstavby automobilového závodu KIA a závodu na výrobu automobilových súčiastok Hyundai Mobis, sa Slovenská republika zaviazala okrem iného poskytnúť investorom súčinnosť aj v nasledovných oblastiach: 

•	Podpora bývania v  Žiline
•	Výstavba školiaceho zariadenia 
•	Podpora bývania v Bratislave
•	Výstavba požiarnej a policajnej stanice
•	Poskytnutie zdravotnej starostlivosti
•	Podpora pri propagácii projektu
•	Podpora pri nábore pracovnej sily
•	Zabezpečenie dočasných kancelárske priestorov atď.

B.3.2 Stav plnenia  iných záväzkov

Uvedené záväzky si Slovenská republika plní priebežne. Zároveň v súvislosti s plnením ďalších povinností slovenských strán voči investorom a v rámci opatrení regionálneho rozvoja, bol taktiež prijatý model zabezpečenia realizácie vzdelávania obyvateľov žilinského regiónu prostredníctvom výstavby tréningového centra a vybudovania ubytovacích kapacít súvisiacich s rastúcou zamestnanosťou a príchodom zahraničných investorov. 

•	Školiace zariadenie
V priebehu mája 2005 bola zahájená výstavba doškoľovacieho strediska v Gbeľanoch, ktorá bude ukončená v horizonte konca roka 2005. Mesto Žilina bude toto zariadenie prevádzkovať spôsobom, ktorý jednak naplní účel regionálneho rozvoja v oblasti vzdelávania, t.j. pôjde najmä o organizáciu seminárov, rekvalifikačných kurzov a iných aktivít v záujme zvyšovania atraktivity obyvateľov žilinského regiónu na trhu práce a zároveň bude napĺňať záväzky slovenských strán vyplývajúcich z investičných zmlúv a následných záväzných dokumentov.  

•	Bývanie v Žiline 
V súčasnosti bola zahájená výstavba obytnej zóny v Krasňanoch pri Žiline, ktorá pozostáva z 95 ubytovacích jednotiek. Predpokladaný  termín  dokončenia  diela  je    1. január 2006. Po kolaudácii stavebného objektu budú ubytovacie kapacity dlhodobo prenajaté a to prevažne zahraničným investorom.

•	Podpora bývania v Bratislave 
Podpora bývania v Bratislave bude zabezpečená v rámci plánovanej realizácie projektu vytvorenia adekvátnych podmienok bývania pre potreby významných zahraničných investorov v Slovenskej republike formou výstavby samostatného obytného komplexu v časti Záhorská Bystrica – Krče. Tento obytný komplex bude slúžiť pre viacerých významných zahraničných investorov a zahájenie jeho výstavby je plánované na prvý kvartál roku 2006. 

•	 Ostatné záväzky

Slovenská republika plní ostatné záväzky priebežne a v súlade so schváleným rozpočtom. 

C. Rozpočet projektu 

Celkovo vláda predpokladala v čase prípravy Investičných zmlúv na tento Projekt použiť 7 379 300 tis. Sk  (bez daňových kompenzácií, ktoré však nemajú vplyv na štátny rozpočet). Táto suma však nezahŕňa prostriedky potrebné na plnenie iných záväzkov SR voči investorom. Celková suma priamej štátnej pomoci pre KMC a HM v rokoch 2004 – 2008 predstavuje 5 808 800 tis. Sk (bez daňových kompenzácií). Na inú podporu štátu bolo vyčlenených celkom 1 570 500 tis. Sk. 

V priebehu realizácie samotného projektu však došlo k potrebe navýšenia celkových rozpočtovaných prostriedkov jednotlivých položiek, ktoré slúžia na krytie záväzkov Slovenskej republiky vyplývajúcich z Investičných zmlúv. Toto navýšenie bolo vyvolané najmä nasledovnými skutočnosťami:

•	Celkový časový posun projektu z dôvodu omeškania vo výkupe pozemkov. Zároveň Vláda uznesením č. 305/2005 schválila výkup pozemkov pod budúce závody investorov v cene do 350 Sk za m2. Toto rozhodnutie vyvolalo vysokú nespokojnosť a protesty vlastníkov pozemkov, ktorí už svoje parcely predali za nižšie ceny, a tým sa celý proces výkupu pozemkov pod infraštruktúru znova spomalil,
•	Rozhodnutie investora KMC navýšiť investíciu, ktorá by umožňovala zvýšiť výrobnú kapacitu budúceho automobilového závodu z 200 000 na 300 000 vozidiel ročne, čo spôsobilo, že plánované technické riešenia infraštruktúry v okolí závodu by nepokrývali zvýšené potreby závodov súvisiace so zvýšenou výrobnou kapacitou,
•	Pripomienky dotknutých strán pri schvaľovaní jednotlivých realizačných projektov výstavby objektov infraštruktúry a z nich vyplývajúce zmeny technických riešení,
•	Iné technické zmeny Projektov, ktoré nebolo možné objektívne predpokladať v čase schvaľovania Investičných zmlúv a ktoré bolo nutné riešiť počas technicko-stavebnej realizácie opatrení inej podpory štátu.

Z dôvodu naliehavosti potreby navýšenia prostriedkov projektu, Vláda SR prijala uznesenia č. 706/2005 a  č. 850/2005, ktorými vyčlenila dodatočné prostriedky na realizáciu záväzkov vyplývajúcich z Investičných Zmlúv, a to v celkovej výške 1 820 351 tis. Sk (v tom: 380 mil. Sk na doplatky za kúpnu cenu pozemkov pod závody, 426 mil. Sk na výkup pozemkov pod infraštruktúru a 1 015 mil. Sk na inú podporu štátu).

Prehľad pôvodne vyčlenených prostriedkov na realizáciu Projektu, navýšenia prostriedkov v dôsledku uvedených uznesení Vlády a čerpania prostriedkov k 30.9.2005 je uvedený v nasledovnej tabuľke:

Špecifikácia	Pôvodný rozpočet
(1)	Navýšenie prostriedkov
(2)	Prostriedky spolu
(1)+(2)	Čerpanie prostriedkov k 30.9.2005	
Dotácia na výkup pozemkov pod závody	302 000 000	380 000 000 	682 000 000	254 816 293	
Dotácia na hrubé terénne úpravy	525 000 000	-	525 000 000	481 562 528	
Investičný grant na dlhodobý majetok 	4 165 000 000	-	4 165 000 000	1 407 441 000	
Dotácia na novovytvorené pracovné miesta	276 000 000	-	276 000 000	-	
Dotácia na zaškolenie a rekvalifikáciu pracovníkov	540 800 000	-	540 800 000	-	
A – Štátna pomoc KIA Motors + Hyundai Mobis 	5 808 800 000	380 000 000	6 188 800 000	2 143 819 821	
Verejná infraštruktúra – cesty	550 000 000	662 000 000	1 212 000 000	144 905 781	
Dodávky vody	100 000 000	122 795 000	222 795 000	118 200 970	
Odpadová kanalizácia	12 000 000	40 190 000	52 190 000		
Dažďová kanalizácia	250 000 000	86 112 000	336 112 000		
Predchádzanie pohromám	-	63 488 000	63 488 000	0	
Dotácia na výkup pozemkov – zvyškové plochy	65 000 000	128 096 000	193 096 000	2 014 448	
Dotácia na výkup pozemkov – pozemky pod infraštruktúru	73 500 000	297 670 000	371 170 000	103 131 000	
Finančná dotácia na odstránenie prekážok	50 000 000	-	50 000 000	32 266 062	
Finančná dotácia na prácu GP a koordinácia projektu	211 000 000	-	211 000 000	117 500 009	
Finančná dotácia na inžiniersku činnosť	53 000 000	-	53 000 000	6 532 720	
Kapitálové prostriedky pre štátnu developerskú firmu	6 000 000	800 000	6 800 000	2 738 799	
Prevádzkové prostriedky pre štátnu developerskú firmu	200 000 000	39 200 000	239 200 000	 69 268 100	
B  – Iná podpora štátu 	1 570 500 000	1 440 351  000	3 010 851 000	596 557 889	
A+B - CELKOM 	7 379 300 000	1 820 351 000	9 199 651 000	2 740 377 710	

Vo vyššie uvedenom prehľade nie sú zahrnuté prostriedky na realizáciu iných záväzkov Slovenskej republiky voči investorom, ako sú podpora bývania v Bratislave a v Žiline, doškoľovacie stredisko a podobne. Vláda SR však uznesením č. 850 z 26.10.2005 súhlasila s dodatočnými prostriedkami na tieto účely v celkovej výške 1 096,6 mil. Sk. 

Okrem toho je ešte potrebné počítať s ďalšou čiastkou vo výške 159 mil. Sk,  a to na regionálny rozvoj obcí Teplička nad Váhom, Gbeľany, Mojš, Nededza a Krasňany, v katastri ktorých  sa investície budujú.